Ale Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me | NWT\nBiblia ŋuti nunyalawo lɔ̃ ɖe edzi be Mawu ƒe ŋkɔ ŋutɔŋutɔ si Ŋɔŋlɔdzesi Eneawo (יהוה) tsia tsitre ɖi na la dze zi 7,000 kloe le Hebri Ŋɔŋlɔawo ƒe asinuŋɔŋlɔgbalẽ gbãtɔawo me. Gake ame geɖe susunɛ be medze le Kristotɔwo Ƒe Hela Ŋɔŋlɔawo ƒe asinuŋɔŋlɔgbalẽ gbãtɔawo me o. Eya ta ame siwo ɖe Eʋegbe Biblia yeyeawo gɔme la mezã ŋkɔ Yehowa le Biblia ƒe akpa si amewo lɔ̃a yɔyɔ be Nubabla Yeyea me o. Ne Biblia gɔmeɖela akpa gãtɔ le nya siwo woyɔ tso Hebri Ŋɔŋlɔawo me siwo me Ŋɔŋlɔdzesi Eneawo dze le gɔ̃ hã gɔme ɖem la, wotsɔa bubuŋkɔ “Aƒetɔ” ɖɔlia Mawu ƒe ŋkɔa.\nGake Ŋɔŋlɔ Kɔkɔeawo—Xexe Yeye Gɔmeɖeɖe la gɔmeɖelawo ya mewɔe nenema o. Wozã ŋkɔ Yehowa zi 237 sɔŋ le Kristotɔwo Ƒe Hela Ŋɔŋlɔawo me. Gbegɔmeɖelawo bu nu vevi eve ŋu hafi tso nya me be yewoawɔ esia: (1) Helagbe me asinuŋɔŋlɔgbalẽ siwo le mía si egbea la menye esiwo Biblia ŋlɔlawo ŋutɔ ŋlɔ kple woƒe asiwo tẽe o. Kristotɔwo Ƒe Hela Ŋɔŋlɔawo ƒe kɔpi akpeakpe siwo li egbea dometɔ akpa gãtɔ nye esiwo ƒe nuŋlɔɖiwo wowɔ ƒe alafa eve ya teti le gbãtɔwo ŋɔŋlɔ vɔ megbe. (2) Le ɣeyiɣi mawo me la, ame siwo gbugbɔ nɔ asinuŋɔŋlɔgbalẽawo ŋlɔm la tsɔa Kyʹri·os, Helagbe me nya si gɔmee nye “Aƒetɔ” ɖɔlia Ŋɔŋlɔdzesi Eneawo alo wokpɔa asinuŋɔŋlɔgbalẽ siwo me woɖɔli ŋkɔa le xoxo la dzi gbugbɔ ŋlɔna.\nXexe Yeye Biblia Gɔmeɖeɖe Kɔmitia kpɔe be kpeɖodzi sẽŋuwo li be Ŋɔŋlɔdzesi Eneawo dze le Helagbe me asinuŋɔŋlɔgbalẽ gbãtɔwo me. Kpeɖodzi siwo dzi wonɔ te ɖo tso nya me ye nye esiwo gbɔna:\nŊɔŋlɔdzesi Eneawo nɔ Hebri Ŋɔŋlɔawo ƒe kɔpi siwo wozã le Yesu kple eƒe apostoloawo ƒe ɣeyiɣiawo me la katã me. Tsã la, ame ʋɛ aɖewo melɔ̃ ɖe nya sia dzi o. Gake fifia wova ke ɖe Hebri Ŋɔŋlɔawo ƒe kɔpi aɖewo ŋu le teƒe si gogo Qumran. Woku nu me hekpɔe be ƒe alafa gbãtɔa mee wogbugbɔ ŋlɔ wo eye esia va ɖo kpe nya sia dzi ɖikekemanɔmee.\nLe Yesu kple eƒe apostoloawo ƒe ɣeyiɣiawo me la, Ŋɔŋlɔdzesi Eneawo nɔ Hebri Ŋɔŋlɔ siwo gɔme woɖe ɖe Helagbe me la me. Biblia ŋuti nunyala geɖe bui ƒe alafa geɖe be Ŋɔŋlɔdzesi Eneawo menɔ Hebri Ŋɔŋlɔawo ƒe Helagbe me Septuagint ƒe asinuŋɔŋlɔgbalẽwo me o. Gake le ƒe alafa 20 lia ƒe domedome la, Biblia ŋuti nunyalawo va ke ɖe Helagbe me Septuagint si nɔ anyi le Yesu ŋɔli la ƒe kakɛ aɖewo siwo do xoxo ŋutɔ la ŋu. Mawu ƒe ŋkɔ ŋutɔŋutɔ, si wotsɔ Hebri ŋɔŋlɔdzesiwo ŋlɔ la, dze le agbalẽ kakɛ mawo dzi. Eya ta le Yesu ƒe ɣeyiɣiawo me la, Mawu ƒe ŋkɔ nɔ Ŋɔŋlɔ siwo gɔme woɖe ɖe Helagbe me la me. Ke hã, le ƒe alafa enelia K.Ŋ. me la, Mawu ƒe ŋkɔ medze le Hebri Ŋɔŋlɔawo ƒe Helagbe me Septuagint ƒe asinuŋɔŋlɔgbalẽ vevitɔwo, abe Vatikanus Blemasinuŋɔŋlɔgbalẽ kple Sinaitikus Blemasinuŋɔŋlɔgbalẽ ene me tso Mose Ƒe Agbalẽ Gbãtɔ va se ɖe Malaki o (evɔ wodze le asinuŋɔŋlɔgbalẽ xoxotɔwo me hafi). Eya ta mewɔ nuku o be le ɣemaɣi ƒe nuŋlɔɖi siwo wodzra ɖo ɖi va se ɖe egbe me la, Mawu ƒe ŋkɔa medze le Biblia ƒe akpa si nye Hela Ŋɔŋlɔawo si amewo lɔ̃a yɔyɔ be Nubabla Yeyea me o.\nYesu gblɔ tẽe be: “Meva le Fofonye ƒe ŋkɔ me.” Ete gbe ɖe edzi hã be ye ‘Fofo ƒe ŋkɔ me’ yewɔ yeƒe dɔwo le\nKristotɔwo Ƒe Hela Ŋɔŋlɔawo ɖee fia be Yesu zã Mawu ƒe ŋkɔa edziedzi eye wòna amewo nyae. (Yohanes 17:6, 11, 12, 26) Yesu gblɔ tẽe be: “Meva le Fofonye ƒe ŋkɔ me.” Ete gbe ɖe edzi hã be ye ‘Fofo ƒe ŋkɔ me’ yewɔ yeƒe dɔwo le.—Yohanes 5:43; 10:25.\nEsi wònye be Mawu ƒe gbɔgbɔe ʋã amewo woŋlɔ Kristotɔwo Ƒe Hela Ŋɔŋlɔawo kpe ɖe Hebri Ŋɔŋlɔ kɔkɔeawo ŋuti ta la, susu manɔ eme be Yehowa ƒe ŋkɔa nabu le wo me nenema o. Le ƒe alafa gbãtɔ K.Ŋ. ƒe domedome lɔƒo la, nusrɔ̃la Yakobo gblɔ na hamemetsitsi siwo nɔ Yerusalem la be: “Simeon gblɔe eme kɔ nyuie, ale si Mawu trɔ susu ɖe dukɔwo ŋu zi gbãtɔ, be yeaɖe amewo tso wo dome hena yeƒe ŋkɔ la.” (Dɔwɔwɔwo 15:14) Ne ɖe ƒe alafa gbãtɔ me tɔ aɖeke menya Mawu ƒe ŋkɔa alo yɔnɛ o la, ke susu manɔ Yakobo ƒe nya mawo me o.\nMawu ƒe ŋkɔ si woŋlɔ kpuie la dze le Kristotɔwo Ƒe Hela Ŋɔŋlɔawo me. Mawu ƒe ŋkɔ dze le nyagbɔgblɔ si nye “Haleluyah” si dze le Nyaɖeɖefia 19:1, 3, 4, 6 me la me. Nya ma tso Hebrigbe me nyagbɔgblɔ si gɔmee nye “Mikafu Yah” me. “Yah” nye ŋkɔ Yehowa ŋɔŋlɔ kpuie. Woɖe ŋkɔ siwo wozã le Kristotɔwo Ƒe Hela Ŋɔŋlɔawo me la dometɔ geɖe tso Mawu ƒe ŋkɔa me. Nyateƒee, numekugbalẽ aɖewo gblɔ be Yesu ŋutɔ ƒe ŋkɔ gɔmee nye “Yehowae Nye Xɔname.”\nYudatɔwo ƒe nuŋlɔɖi gbãtɔwo ɖee fia be Yudatɔ Kristotɔwo zã Mawu ƒe ŋkɔa le woƒe nuŋlɔɖiwo me. Agbalẽ si nye Tosefta, si nye se siwo wogblɔ kple nu, siwo woŋlɔ hewu wo nu ƒoƒo ƒu nu le ƒe 300 K.Ŋ. ƒe ƒeawo me la, gblɔ tso Kristotɔwo ƒe nuŋlɔɖi siwo wotɔ dzo le Sabat dzi la ŋu be: “Wotɔ dzo nya nyui gblɔlawo kple minim [siwo wobuna be wonye Yudatɔ Kristotɔwo] ƒe agbalẽwo. Woɖe mɔ be woatɔ dzo wo le afi siwo woke ɖe wo ŋu le, nuŋlɔɖiawo kple teƒe siwo woyɔ Mawu ƒe Ŋkɔ le le wo me la siaa.” Agbalẽ ma ke gblɔ be Rabi Yosé, Galileatɔ aɖe si nɔ anyi le ƒe alafa evelia K.Ŋ. ƒe gɔmedzedze la gblɔ be, le kwasiɖa ƒe ŋkeke bubuwo dzi la, “wolãa afi siwo Mawu ƒe Ŋkɔa dze le [le Kristotɔwo ƒe nuŋlɔɖiwo] me la ɖa hedzraa wo ɖo, eye wotɔa dzo akpa susɔea.”\nBiblia ŋuti nunyala aɖewo lɔ̃ ɖe edzi be anɔ eme godoo be Mawu ƒe ŋkɔa dze le Kristotɔwo Ƒe Hela Ŋɔŋlɔawo ƒe akpa siwo woyɔ tso Hebri Ŋɔŋlɔa me la me. Agbalẽ si nye The Anchor Bible Dictionary gblɔ le tanya si nye “Ŋɔŋlɔdzesi Eneawo Le Nubabla Yeyea Me” te be: “Kpeɖodziwo li be Ŋɔŋlɔdzesi Eneawo, siwo nye Mawu ƒe Ŋkɔ Yahweh, dze le Nubabla Yeyea me nya siwo woyɔ tso Nubabla Xoxoa me la dometɔ aɖewo alo wo katã me esime woŋlɔ Nubabla Yeyea ƒe agbalẽ siawo zi gbãtɔ.” Biblia ŋuti nunyala George Howard gblɔ be: “Esi wònye be wokpɔtɔ ŋlɔa Ŋɔŋlɔdzesi Eneawo le Hela Biblia [Septuagint] si nye Ŋɔŋlɔ siwo ƒe alafa gbãtɔ me Kristotɔwo zãna me ta la, susu le eme be míaxɔe ase be ne Nubabla Yeyea ŋlɔlawo yɔ nya aɖe tso Ŋɔŋlɔa me la, wodea Ŋɔŋlɔdzesi Eneawo Biblia me nuŋlɔɖia me.”\nBiblia gɔmeɖela xɔŋkɔwo zã Mawu ƒe ŋkɔa le Kristotɔwo Ƒe Hela Ŋɔŋlɔawo me. Biblia gɔmeɖela siawo dometɔ aɖewo wɔ esia xoxoxo hafi wova ta Xexe Yeye Gɔmeɖeɖe Biblia. Biblia gɔmeɖela siawo kple Biblia siwo gɔme woɖe la dometɔ aɖewoe nye: A Literal Translation of the New Testament . . . From the Text of the Vatican Manuscript, si gɔme Herman Heinfetter ɖe (ƒe 1863); The Emphatic Diaglott, si gɔme Benjamin Wilson ɖe (ƒe 1864); The Epistles of Paul in Modern English, si gɔme George Barker Stevens ɖe (ƒe 1898); St. Paul’s Epistle to the Romans, si gɔme W. G. Rutherford ɖe (ƒe 1900); The New Testament Letters, si gɔme J.W.C. Wand si nye London Bisiɔp ɖe (ƒe 1946). Tsɔ kpe ɖe eŋu la, le Spaniagbe me Biblia si gɔme Pablo Besson ɖe le ƒe alafa 20 lia ƒe gɔmedzedze me la, ezã “Jehová” le Luka 2:15 kple Yuda 14, eye etenuŋɔŋlɔ 100 kloe hã dze le eƒe gɔmeɖeɖea me si ɖee fia be Mawu ƒe ŋkɔe wòle be woazã le afi mawo hafi. Tso keke ƒe alafa 16 lia, si nye ɣeyiɣi didi aɖe do ŋgɔ na Biblia siawo, me ke la, wozã Ŋɔŋlɔdzesi Eneawo le Kristotɔwo Ƒe Hela Ŋɔŋlɔ siwo gɔme woɖe ɖe Hebrigbe me la ƒe akpa geɖewo. Le Germanygbe ɖeɖe dzaa me la, “Yehowa” (alo “Yahweh,” si woŋlɔ ɖe Hebri ŋɔŋlɔdzesiwo nu) dze le Biblia gɔmeɖeɖe 11 ya teti me le Kristotɔwo Ƒe Hela Ŋɔŋlɔawo me, eye gbegɔmeɖela ene ŋlɔ ŋkɔa ɖe kpɔtɔdzesiwo me le afi siwo bubuŋkɔ “Aƒetɔ” dze le la gbɔ. Mawu ƒe ŋkɔa dze le etenuŋɔŋlɔwo alo numeɖeɖewo me le Germanygbe me Biblia gɔmeɖeɖe 70 kple edzivɔwo me.\nMawu ƒe ŋkɔ dze le Dɔwɔwɔwo 2:34 le The Emphatic Diaglott si gɔme Benjamin Wilson ɖe (ƒe 1864) la me\nMawu ƒe ŋkɔa dze le Kristotɔwo Ƒe Hela Ŋɔŋlɔawo me le Biblia siwo le gbegbɔgblɔ alafa ɖeka kple edzivɔwo me. Wozã Mawu ƒe ŋkɔa le Biblia siwo le Afrikagbewo, Amerikagbewo, Europagbewo, Asiagbewo kple Pasifik-gbewo me la me geɖe ŋutɔ. (Kpɔ aɖaka si le axa 1742 kple 1743.) Ame siwo ɖe Biblia siawo gɔme tiae be yewoazã Mawu ƒe ŋkɔa le susu siwo míegblɔ va yi la tɔgbi ta. Kristotɔwo Ƒe Hela Ŋɔŋlɔawo ƒe Biblia siwo do nyitsɔ laa la dometɔ aɖewoe nye Rotuman Biblia (ƒe 1999), si zã ŋkɔ “Jihova” zi 51 le mawunyakpukpui 48 me kple Indonesiatɔwo ƒe Batak (Toba) gɔmeɖeɖe (ƒe 1989), si me ŋkɔ “Jahowa” dze le zi 110 sɔŋ.\nMawu ƒe ŋkɔ dze le Marko 12:29, 30 le Hawaiigbe me Biblia gɔmeɖeɖe aɖe me\nÐikekemanɔmee la, kpeɖodzi sẽŋuwo li siwo ta wòle be woagbugbɔ Mawu ƒe ŋkɔ Yehowa aɖo teƒe siwo wòdze le le Kristotɔwo Ƒe Hela Ŋɔŋlɔawo me. Nu ma tututue Xexe Yeye Gɔmeɖeɖe Biblia gɔmeɖelawo wɔ. Wodea bubu gã Mawu ƒe ŋkɔa ŋu eye mawuvɔvɔ̃ nyuitɔ le wo me si wɔe be wokpɔ egbɔ be yewomeɖe nuŋlɔɖi gbãtɔwo me nya aɖeke ɖa o.—Nyaɖeɖefia 22:18, 19.\nGbegbɔgblɔ Kple Gbetagbe Siwo Me Mawu Ƒe Ŋkɔ Dze Le Le Kristotɔwo Ƒe Hela Ŋɔŋlɔawo Me Nyawo Ŋutɔ Me\nGbegbɔgblɔ Alo Gbetagbe: Mawu Ƒe Ŋkɔ\nGibario (Kerewo gbetagbe): Iehova\nIliku (Lusengo gbetagbe): Yawe\nMpongwe (Myene gbetagbe): Jehova\nNengone (alo, Maré): Iehova\n(Tsɔ kpe ɖe gbe siawo ŋu la, gbegbɔgblɔ kple gbetagbe bubu geɖewo hã zã Mawu ƒe ŋkɔa ŋɔŋlɔ aɖe le etenuŋɔŋlɔwo alo numeɖeɖewo me.)\nGbegbɔgblɔ siwo wu 120\nƉoe Ɖe Amewo Ɖoe Ɖe Amewo Ale Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me


Wona Mia Ŋuti Kɔ | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Wole tsi na mi nyuie, . . . wona mia ŋuti kɔ.”—1 KOR. 6:11.\nNu ka tae wòle be míaƒo asa na hadede vɔ̃wo?\nAleke míate ŋu akpe asi ɖe teokrasiɖoɖowo ŋu?\nNu kae akpe ɖe mía ŋu míatsɔ gbɔgbɔmenuwo aɖo nɔƒe gbãtɔ eye míakpɔ míaƒe Kristotɔnyenye ta?\n1. Nu ɖefuname kawo teƒee Nexemiya kpɔ esi wòtrɔ gbɔ va Yerusalem? (Kpɔ nɔnɔmetata si le nyati sia ƒe gɔmedzedze.)\nYERUSALEM nɔlawo ƒe mo wɔ yaa. Nu ka ta? Wotsɔ gbedoxɔa ŋu xɔ ɖeka na amedzrovi vɔ̃ɖi aɖe wòle eme. Lewi-viwo le woƒe dɔwo gblẽm ɖi. Le esi dumegãwo naxɔ ŋgɔ le tadedeagu vavãtɔ me teƒe la, wole asi tsam le Sabat dzi. Israel vi geɖe le dutanyɔnuwo ɖem. Esiawoe nye nu ɖefuname siwo teƒe Nexemiya kpɔ esi wòtrɔ gbɔ va Yerusalem ɣeyiɣi aɖe le ƒe 443 D.M.Ŋ. megbe la dometɔ aɖewo ko.—Neh. 13:6.\n2. Aleke Israel va zu dukɔ si ŋu wokɔ?\n2 Dukɔ si ɖe adzɔgbe na Mawu ye Israel nye. Le ƒe 1513 D.M.Ŋ. me la, dzidzɔe wònye na Israel viwo be yewoawɔ Yehowa ƒe lɔlɔ̃nu. Wogblɔ be: “Nya, siwo katã Yehowa gblɔ la, míawɔe!” (2 Mose 24:3) Eya ta Mawu kɔ wo ŋu, alo ɖe wo ɖe vovo abe eƒe dukɔ tiatia ene. Mɔnukpɔkpɔ gã kae nye esi! Ƒe 40 megbe la, Mose ɖo ŋku edzi na wo be: “Dukɔ kɔkɔe nènye na Yehowa, wò Mawu la; Yehowa, wò Mawu, tia wò tso dukɔwo katã dome le anyigba dzi, bena nànye eya ŋutɔ ƒe dukɔ.”—5 Mose 7:6.\n3. Aleke Yudatɔwo ƒe mawusubɔsubɔ nɔ esime Nexemiya trɔ gbɔ va Yerusalem zi evelia?\n3 Nublanuitɔe la, dzidzɔ si wònye na Israel viwo le gɔmedzedzea be yewonye dukɔ kɔkɔe la menɔ anyi wòdidi o. Togbɔ be Yudatɔ aɖewo yi edzi subɔ Mawu hã, ɖeko wo dometɔ akpa gãtɔ wɔa nu be amewo nakpɔ be yewole kɔkɔe, alo yewodoa vevie mawusubɔsubɔ, gake wometsi dzi kura ɖe Mawu ƒe lɔlɔ̃nu wɔwɔ ŋu o. Esime Nexemiya trɔ gbɔ va Yerusalem zi evelia la, anɔ ƒe alafa ɖeka ye nye ema va yi tso esime Yudatɔ wɔnuteƒe susɔeawo trɔ gbɔ tso Babilon be woagaɖo tadedeagu vavãtɔ anyi. Gake dukɔa meganɔ dzo tsɔm ɖe tadedeagu vavãtɔ ŋu ale o.\n4. Nu vevi kawo mee míadzro siwo akpe ɖe mía ŋu míakpɔtɔ anye ame siwo ŋu wokɔ?\n4 Mawu kɔ Yehowa Ðasefo siwo li egbea hã ŋu abe Israel viwo ke ene. Kristotɔ amesiaminawo kple “ameha gã” la me tɔwo siaa le kɔkɔe, eye woɖe wo ɖe vovo hena Mawu vavã la subɔsubɔ. (Nyaɖ. 7:9, 14, 15; 1 Kor. 6:11) Mía dometɔ aɖeke madi be tenɔnɔ dzadzɛ si le ye si le Mawu ŋkume la nage le ye si abe ale si wòdzɔ ɖe Israel viwo dzi mlɔeba ene o. Nu kae akpe ɖe ŋuwò be esia nagadzɔ ɖe dziwò o, ale be nàyi edzi anɔ kɔkɔe eye Yehowa nazã wò le eƒe subɔsubɔdɔa me? Míakpɔ nu vevi ene siwo akpe ɖe ŋuwò nàwɔ esia le Nexemiya ta 13 lia me. Woawoe nye: (1) Ƒo asa na hadede vɔ̃wo; (2) kpe asi ɖe teokrasiɖoɖowo ŋu; (3) tsɔ gbɔgbɔmenuwo ɖo nɔƒe gbãtɔ; eye (4) kpɔ wò Kristotɔnyenye ta. Azɔ mina míadzro wo me ɖekaɖeka.\nƑO ASA NA HADEDE VƆ̃WO\nAleke Nexemiya wɔ nuteƒe na Yehowae? (Kpɔ memama 5, 6)\n5, 6. Ame kae nye Elyasib, eye ame kae nye Tobiya? Anye nu ka tae Elyasib nɔ ha dem kple Tobiya ɖo?\n5 Xlẽ Nexemiya 13:4-9. Ŋusẽkpɔɖeamedzi gbegblẽwo ƒo xlã mí, eya ta mele bɔbɔe be míayi edzi anɔ kɔkɔe o. Bu Elyasib kple Tobiya ŋu kpɔ. Nunɔlagãe Elyasib nye; Tobiya nye Amonitɔ, eye anɔ eme be enɔ dɔ wɔm na Persia dziɖuɖua le Yudea. Do ŋgɔ la, Tobiya kple eƒe zɔhɛwo tsi tre ɖe Nexemiya ŋu esime wònɔ agbagba dzem be woagbugbɔ Yerusalem gliwo aɖo. (Neh. 2:10) Mawu de se be Amonitɔwo mekpɔ mɔ ate ɖe gbedoxɔa ŋu o. (5 Mose 23:4) Eya ta nu ka tae nunɔlagã la ana xɔ ame abe Tobiya ene ɖe keke gbedoxɔa ƒe nuɖuxɔ me ke?\n6 Tobiya va zu Elyasib xɔlɔ̃. Tobiya kple viaŋutsu Yoxanan woɖe Yuda nyɔnuwo, eye Yudatɔ geɖe kafua Tobiya ŋutɔ. (Neh. 6:17-19) Elyasib tɔgbuiyɔvi ɖeka ɖe Sanebalat vinyɔnu; Sanebalat nye Samaria nutoa ƒe anyigbadzikpɔla eye wònye Tobiya xɔlɔ̃ vevi. (Neh. 13:28) Anɔ eme be kadodo siawoe na Nunɔlagã Elyasib ɖe mɔ dzimaxɔsetɔ kple tsitretsiɖeŋula sia kpɔ ŋusẽ ɖe edzi. Gake Nexemiya ya wɔ nuteƒe na Yehowa helɔ Tobiya ƒe xɔmenuwo katã le nuɖuxɔa me tsɔ ƒu gbe ɖe gota.\n7. Aleke hamemetsitsiwo kple nɔvi bubuwo ƒoa asa na nu siwo aƒo ɖi wo le Yehowa ŋkume?\n7 Esi míenye ame siwo ɖe adzɔgbe na Mawu ta la, ele be míatsɔ nuteƒewɔwɔ na Yehowa aɖo nɔƒe gbãtɔ le míaƒe agbe me. Ne míelé eƒe dzidzenu dzɔdzɔewo me ɖe asi ko hafi míakpɔtɔ anye ame siwo ŋuti kɔ le eŋkume. Mele be míana ƒomekadodowo navu tsyɔ Biblia ƒe gɔmeɖosewo dzi o. Yehowa ƒe susuwoe fiaa mɔ Kristotɔ hamemetsitsiwo, ke menye woawo ŋutɔwo ƒe susuwo alo seselelãmewo o. (1 Tim. 5:21) Hamemetsitsiwo kpɔa wo ɖokuiwo dzi nyuie be woagawɔ naneke si agblẽ wo kple Mawu dome o.—1 Tim. 2:8.\n8. Nu ka dzie wòle be Yehowa subɔla ɖeadzɔgbewo katã naɖo ŋkui ku ɖe woƒe hadede ŋu?\n8 Anyo be míaɖo ŋku edzi be “hadede vɔ̃wo gblẽa nɔnɔme nyuiwo.” (1 Kor. 15:33) Míaƒe ƒometɔ aɖewo ate ŋu akpɔ ŋusẽ gbegblẽ ɖe mía dzi. Do ŋgɔ la, Elyasib ɖo kpɔɖeŋu nyui na dukɔa esi wòkpe asi ɖe Nexemiya ŋu bliboe wogbugbɔ ɖo Yerusalem gliwo. (Neh. 3:1) Gake esi ɣeyiɣiawo va nɔ yiyim la, edze ƒãa be Tobiya kple ame bubuwo ƒe ŋusẽkpɔɖeamedzi gbegblẽ na Elyasib va nɔ nu siwo medze Yehowa ŋu o wɔm si na wòzu ame makɔmakɔ. Zɔhɛ nyuiwo dea dzi ƒo na mí be míaƒo mía ɖokui ɖe Kristotɔwo ƒe dɔ siwo ŋu viɖe le me, abe Biblia xexlẽ, Kristotɔwo ƒe kpekpewo dede kple gomekpɔkpɔ le gbeadzisubɔsubɔdɔa me ene. Ƒometɔ siwo kpɔa ŋusẽ nyui ɖe mía dzi be míawɔ nu nyui siawoe míelɔ̃na vevie hedea asixɔxɔ wo ŋu.\nKPE ASI ÐE TEOKRASIÐOÐOWO ŊU\n9. Nu ka tae gbedoxɔa me ɖoɖoawo megavanɔ afɔ tsɔm o, eye afɔ kawo Nexemiya ɖe tsɔ kpɔ kuxia gbɔ?\n9 Xlẽ Nexemiya 13:10-13. Edze abe kaka Nexemiya natrɔ agbɔ va Yerusalem la, ame akpa gãtɔ megatsɔa woƒe nudzɔdzɔwo vaa gbedoxɔa me o ene. Esi Lewi-viwo megakpɔa woƒe nuhiahiãwo o ta la, woɖe asi le woƒe dɔwo ŋu hedzo yi woƒe agblewo me. Nexemiya da esia ƒe fɔbubu ɖe amegãwo dzi. Edze ƒãa be womenɔ woƒe dɔwo wɔm o. Anye be womenɔ nuwo ƒe ewolia xɔm le dukɔa si o loo alo ne woxɔe hã, wometsɔnɛ yia gbedoxɔa me abe ale si wobia tso wo si ene o. (Neh. 12:44) Eya ta Nexemiya kpɔ egbɔ be wogadze nuwo ƒe ewolia dzɔdzɔ gɔme. Etia ŋutsu siwo dzi woate ŋu aka ɖo be woakpɔ gbedoxɔa me nudzraɖoƒewo kple nudzɔdzɔ siwo woxɔ la mama na Lewi-viwo dzi.\n10, 11. Mɔnukpɔkpɔ kae sua Mawu ƒe amewo si be woakpe asi ɖe tadedeagu vavãtɔ ŋu?\n10 Ðe nusɔsrɔ̃ aɖe le esia me na mía? Ɛ̃, eɖoa ŋku edzi na mí be mɔnukpɔkpɔ su mía si be míatsɔ míaƒe kesinɔnuwo ade bubu Yehowa ŋu. (Lod. 3:9) Ne míedzɔ nu tsɔ kpe asi ɖe Fiaɖuƒedɔa ŋu la, nu si nye Yehowa tɔ xoxo la koe míegatsɔ le enam. (1 Kron. 29:14-16) Ðewohĩ awɔ na mí be nu geɖe mele mía si míana o, gake ne didia nya li ko la, mí katã míate ŋu ana nu faa.—2 Kor. 8:12.\n11 Ƒome aɖe si me vi enyi le la kpea mɔɖela vevi tsitsi atsu kple asi aɖe wova ɖua nu kpli wo zi ɖeka le kwasiɖaa me hena ƒe geɖe. Vidadaa gblɔna zi geɖe be, “Ne míete ŋu ɖo kplɔ̃ na mí ame ewo la, nu kae nuɖugba eve tsɔtsɔ kpee agblẽ?” Nuɖuɖu kple ame zi ɖeka le kwasiɖaa me madze nu gã aɖeke o, gake mɔɖela eve mawo kpɔ ŋudzedze ɖe amedzrowɔwɔ sia ŋu ale gbegbe! Mɔɖela siawo hã zu yayra na ƒome wɔamedzro sia. Woƒe nya dedziƒonamewo kple nuteƒekpɔkpɔwo ʋã ɖeviawo wowɔ gbɔgbɔmeŋgɔyiyi. Le ƒe aɖewo megbe la, ɖeviawo katã ƒo wo ɖokui ɖe ɣeyiɣiawo katã ƒe subɔsubɔdɔa me.\n12. Kpɔɖeŋu nyui ka ɖomee hamemetsitsiwo kple subɔsubɔdɔwɔlawo le le hamea me?\n12 Nusɔsrɔ̃ bubue nye be, abe Nexemiya ene la, ele be hamemetsitsiwo kple subɔsubɔdɔwɔlawo naxɔ ŋgɔ le asikpekpe ɖe teokrasiɖoɖowo ŋu me. Kpɔɖeŋu nyui si woɖona ɖea vi na hamea me tɔ bubuwo. Le esia wɔwɔ me la, hamemetsitsiwo srɔ̃a apostolo Paulo hã ƒe kpɔɖeŋu. Ekpe asi ɖe tadedeagu vavãtɔ ŋu eye wòna mɔfiame siwo ɖe vi na hamea. Le kpɔɖeŋu me, eɖo aɖaŋu nyui vovovowo ku ɖe ale si Kristotɔwo adzɔ nui ŋu.—1 Kor. 16:1-3; 2 Kor. 9:5-7.\nTSƆ GBƆGBƆMENUWO ÐO NƆƑE GBÃTƆ\n13. Mɔ ka nue Yudatɔ aɖewo menɔ bubu dem Sabat la ŋu o le?\n13 Xlẽ Nexemiya 13:15-21. Ne míeɖe mɔ ŋutilãmenuwo xɔ míaƒe susu me la, míaƒe gbɔgbɔmemenyenye ate ŋu anɔ to yim vivivi. Le 2 Mose 31:13 ƒe nya nu la, kwasiɖa sia kwasiɖa ƒe Sabat la ƒe taɖodzinue nye be wòaɖo ŋku edzi na Israel viwo be wonye dukɔ si ŋuti wokɔ. Ele be woatsɔ Sabat ŋkekea aɖo anyi na ƒometadedeagu, gbedodoɖa kple ŋugbledede le Mawu ƒe Sea ŋu. Gake le Nexemiya ŋɔlimetɔ aɖewo gome la, ɖeko Sabat la nɔ na wo abe ŋkeke ɖe sia ɖe ko ene. Wotsaa asi le ŋkeke ma hã dzi. Wotutu tadedeagu ya da ɖe afi aɖe kura. Esi Nexemiya kpɔ nu si nɔ dzɔdzɔm la, enana wodoa dugbo la le ŋkeke adelia ƒe fiẽsi me, eye wònyaa amedzro siwo va tsaa asi la ɖa hafi Sabat la dzea egɔme.\n14, 15. (a) Nu kae ate ŋu adzɔ ɖe mía dzi ne míeɖo seɖoƒe na míaƒe asitsanyawo o? (b) Aleke míawɔ age ɖe Mawu ƒe dzudzɔ la me?\n14 Nu kae míate ŋu asrɔ̃ tso Nexemiya ƒe kpɔɖeŋua me? Ðekae nye be, míaɖo seɖoƒe na míaƒe asitsanyawo. Ne menye nenema o la, esia ate ŋu ahe míaƒe susu—alo ana be míava nɔ aƒetɔ eve subɔm gɔ̃ hã—vevietɔ ne míekpɔa dzidzɔ ɖe míaƒe ŋutilãmedɔwo ŋu. Ðo ŋku nuxlɔ̃ame si Yesu na ku ɖe esia ŋu la dzi. (Mixlẽ Mateo 6:24.) Gadimɔnu geɖe anya ʋu ɖi na Nexemiya hafi, gake aleke wòzã eƒe ɣeyiɣia esi wònɔ Yerusalem? (Neh. 5:14-18) Mezã ɣeyiɣia tsɔ nɔ asi tsam kple Tirotɔwo kpakple du bubu me tɔwo o, ke boŋ etsɔ eɖokui ɖo anyi hekpe ɖe nɔviawo ŋu eye wòwɔ dɔ nyui siwo wɔ akpa aɖe le Yehowa ƒe ŋkɔ ŋuti kɔkɔ me. Nenema kee egbea Kristotɔ hamemetsitsiwo kple subɔsubɔdɔwɔlawo léa fɔ ɖe nu siwo aɖe vi na hamea wɔwɔ ŋu, eye woƒe haxɔsetɔwo lɔ̃a wo vevie ɖe esia ta. Esia wɔe be lɔlɔ̃, ŋutifafa kple dedienɔnɔ le Mawu ƒe amewo dome.—Eze. 34:25, 28.\n15 Togbɔ be womebia tso Kristotɔwo si be woalé kwasiɖa sia kwasiɖa ƒe Sabat me ɖe asi o hã la, Paulo gblɔ na mí be “sabat ƒe dzudzɔ aɖe gakpɔtɔ li na Mawu ƒe amewo.” Egblɔ kpee be: “Ame si ge ɖe Mawu ƒe dzudzɔ me la, edzudzɔ hã tso ye ŋutɔ ƒe dɔwɔwɔwo me, abe ale si ko Mawu hã dzudzɔ tso ye ŋutɔ tɔwo me ene.” (Heb. 4:9, 10) Abe Kristotɔwo ene la, míate ŋu age ɖe Mawu ƒe dzudzɔ la me nenye be míewɔa dɔ siwo kpea asi ɖe eƒe tameɖoɖo me vava ŋu. Ðe ƒometadedeagu, kpekpeawo dede kple gbeƒãɖeɖedɔa xɔ nɔƒe gbãtɔ le wò kple wò ƒomea ƒe agbe mea? Ðewohĩ míaƒe dɔtɔ alo asisiwo medea bubu míaƒe teokrasiɖoɖowo ŋu o. Ahiã be míatɔ afɔ to sesĩe ahana eme nakɔ na wo be dɔ si Yehowa de asi na míe nye nu vevitɔ kekeake na mí. Ele be ‘míado míaƒe dugboawo ahanya Tirotɔwo ɖa,’ le kpɔɖeŋunyagbɔgblɔ nu, ale be míalé fɔ ɖe nu kɔkɔeawo ŋu ahatsɔ wo aɖo nɔƒe gbãtɔ. Esi wokɔ mía ŋu ta la, anyo be míabia mía ɖokuiwo be, ‘Ðe ale si menɔa agbee ɖenɛ fiana be woɖem ɖe vovo hena Yehowa subɔsubɔa?’—Mat. 6:33.\nKPƆ WÒ KRISTOTƆNYENYE TA\n16. Aleke wòdzɔe be esusɔ vie ko maganya wɔ be woade dzesi Nexemiya ƒe ŋkekea me tɔwo abe dukɔ si ŋu wokɔ la me tɔwo ene o?\n16 Xlẽ Nexemiya 13:23-27. Le Nexemiya ƒe ŋkekea me la, Israel ŋutsuwo nɔ duta nyɔnuwo ɖem. Esi Nexemiya gbɔ va Yerusalem zi gbãtɔ la, ena dumegãwo de asi agbalẽ te be yewomaɖe trɔ̃subɔlawo o. (Neh. 10:1, 31) Gake le ƒe ʋɛ aɖewo megbe la, eva kpɔe be menye ɖeko Yuda ŋutsu siawo ɖe dutanyɔnuwo o, ke esusɔ vie ko maganya wɔ be woade dzesi wo abe Mawu ƒe dukɔ si ŋu wokɔ la me tɔwo ene o! Dutanyɔnuawo ƒe viwo mete ŋu le Hebrigbe xlẽm loo alo le edom o. Ne ɖevi mawo va tsi la, ɖe woagblɔ be Israel viwoe yewonyea? Alo ɖe woabu wo ɖokuiwo be Asdodtɔwo, Amonitɔwo, alo Moabitɔwoe yewonyea? Esi womese Hebrigbea o la, ɖe wòanya wɔ be woase Mawu ƒe Se la gɔmea? Aleke woawɔ anya Yehowa eye woatiae be yewoasubɔ eya boŋ ke menye alakpamawu siwo wo nɔwo subɔna o? Esia nye ŋkubiãnya, ehiã be woaɖe afɔ kaba, eye Nexemiya wɔ esia.—Neh. 13:28.\nKpe ɖe viwòwo ŋu be wo kple Yehowa dome nanɔ kplikplikpli (Kpɔ memama 17, 18)\n17. Aleke dzilawo ate ŋu akpe ɖe wo viwo ŋu be woanɔ ƒomedodo me kple Yehowa?\n17 Egbea ele be míawo hã míaɖe afɔ siwo sɔ be míakpe ɖe mía viwo ŋu woawɔ nu siwo ana woade dzesi wo abe Kristotɔwo ene. Dzilawo, mibia mia ɖokuiwo be, ‘Ðe vinyewo doa Ŋɔŋlɔawo me nyateƒea ƒe “gbegbɔgblɔ dzadzɛ” la nyuiea? (Zef. 3:9, NW) Ðe vinyewo ƒe dzeɖoɖowo ɖenɛ fiana be Mawu ƒe gbɔgbɔ ye le mɔ fiam wo loo alo xexea ƒe gbɔgbɔ ye le ŋusẽ kpɔm ɖe wo dzia?’ Ne èkpɔe be ehiã be viwòwo nawɔ tɔtrɔ aɖewo la, dzi megaɖe le ƒowò o. Gbesɔsrɔ̃ xɔa ɣeyiɣi, vevietɔ ne susuhenuwo ƒo xlã mí. Viwòwo doa go nyaƒoɖeamenu geɖe siwo ate ŋu ana woana ta. Eya ta wɔ miaƒe Ƒometadedeagu fiẽsia kple mɔnukpɔkpɔ bubuwo ŋu dɔ dzigbɔɖitɔe nàtsɔ akpe ɖe viwòwo ŋu be wo kple Yehowa dome nava nɔ kplikplikpli. (5 Mose 6:6-9) Te gbe ɖe viɖe siwo ado tso eme ne woto vovo tso Satana ƒe xexea gbɔ la dzi na wo. (Yoh. 17:15-17) Eye dze agbagba wò nyawo nade woƒe dzi gbɔ.\n18. Nu ka tae dzila Kristotɔwoe dze nyuie wu be woadzra wo viwo ɖo woatsɔ wo ɖokui aɖe adzɔgbe na Yehowa?\n18 Mlɔeba la, ɖevi ɖe sia ɖe ŋutɔe atso nya me ne asubɔ Mawu. Ke hã, nu geɖe li mi dzilawo miate ŋu awɔ. Eƒe ɖewoe nye be miaɖo kpɔɖeŋu nyui ɖi na wo, miade se siwo me kɔ, eye miadzro nu siwo ado tso mia viwo ƒe nyametsotsowo me la me kpli wo. Dzilawo, ame aɖeke meli si adzra mia viwo ɖo woatsɔ wo ɖokui aɖe adzɔgbe na Yehowa wu ale si miawo ŋutɔ miawɔe o. Wohiã miaƒe kpekpeɖeŋu be woatu woƒe Kristotɔnyenye ɖo ahakpɔ eta. Nyateƒea ye nye be, ehiã be mí katã míanɔ ŋudzɔ ale be woagaɖe míaƒe kpɔɖeŋu ƒe “awudziwuiwo”—siwo nye nɔnɔme nyui kple dzidzenu siwo dea dzesi mí be míenye Kristo yomedzelawo la—le mía ŋu o.—Nyaɖ. 3:4, 5; 16:15.\nYEHOWA AÐO ŊKU MÍA DZI ‘HENA MÍAƑE NYUI’\n19, 20. Nu kae ana Yehowa naɖo ŋku mía dzi ‘hena míaƒe nyui’?\n19 Nexemiya ƒe ŋkekea me tɔwo dometɔ ɖekae nye nyagblɔɖila Maleaxi, ame si na míenya be “[woŋlɔ] ŋkuɖodzigbalẽ . . . na Yehowa-vɔ̃lawo kple ame siwo léa ŋku ɖe eƒe ŋkɔ ŋu la.” (Mal. 3:16, 17) Mawu maŋlɔ ame siwo vɔ̃nɛ eye wolɔ̃a eƒe ŋkɔ la be gbeɖe o.—Heb. 6:10.\n20 Nexemiya do gbe ɖa be: “Nye Mawu, ɖo ŋku edzi nam hena nye nyui.” (Neh. 13:31) Abe Nexemiya ene la, wò ŋkɔ ayi edzi anɔ Mawu ƒe ŋkuɖodzigbalẽ la me ne èƒo asa na hadede vɔ̃wo, èkpea asi ɖe teokrasiɖoɖowo ŋu, ètsɔa gbɔgbɔmenuwo ɖoa nɔƒe gbãtɔ, eye nèkpɔa wò Kristotɔnyenye ta. Mina ‘míanɔ mía ɖokui dom kpɔ be míele xɔse la me hã.’ (2 Kor. 13:5) Ne míeyi edzi lé tenɔnɔ si le mía si le Yehowa ŋkume abe ame siwo ŋu wokɔ ene me ɖe asi la, aɖo ŋku mía dzi ‘hena míaƒe nyui.’\nƉoe Ɖe Amewo Ɖoe Ɖe Amewo Wona Mia Ŋuti Kɔ


Yosef Do Nɔviawo Kpɔ | Biblia Me Ŋutinya\nGBE BUBU Acholi Afrikaans Albanian Amerika Tokunɔgbe Arabic Armenian Armenian (West) Assamese Ateso Australia Tokunɔgbe Aymara Azerbaijani Azerbaijani (Cyrillic) Bambara Baoule Bicol Bislama Britain Tokunɔgbe Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cinyanja Colombia Tokunɔgbe Costa Rica Tokunɔgbe Croatian Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik Estonia Tokunɔgbe Estonian Eŋlisi Eʋegbe Faroese Finland Tokunɔgbe Finnish France Tokunɔgbe Franse Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Icelandic Igbo Iloko Indonesian Isoko Italian Japan Tokunɔgbe Japanese Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexico Tokunɔgbe Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Netherlands Tokunɔgbe Ngabere Nicaragua Tokunɔgbe Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguay Tokunɔgbe Persian Philippines Tokunɔgbe Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Runyankore Russian Rutoro Samoan Sango Sena Sepedi Serbian Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nYosef Do Nɔviawo Kpɔ\nYOSEF di be yeanya be ye nɔviŋutsu 10 la ganye ame vlowo kple ŋutasẽlawo hã. Eyata egblɔ bena: ‘Ŋkutsalawo mienye. Ðe mieva be miakpɔ alesi miawɔ axɔ míaƒe dukɔ la.’\nWogblɔ be: ‘Gbeɖe, míenye ŋkutsalawo o. Anukwaretɔwo míenye. Nɔviwo mí katã míenye. Míenye ame 12. Gake mía nɔviŋutsu ɖeka meli o, eye ɖevitɔ la tsi aƒe le mía fofo gbɔ.’\nYosef bua wɔ abe ɖe mexɔ wo dzi se o ene. Ezi nɔvia, si ŋkɔe nye Simeon la dzi ɖe gaxɔ me, eye wòna mɔ mamlɛawo be woatsɔ nuɖuɖu ayi aƒe. Gake egblɔ na wo bena: ‘Ne mietrɔ gbɔna la, miakplɔ mia nɔviŋutsu ɖevitɔ la ɖe asi vɛ.’\nEsi wotrɔ yi aƒe le Kanaan la, nɔviaŋutsuawo gblɔ nusiwo katã dzɔ la na wo fofo Yakob. Yakob fa konyi ŋutɔ. Efa avi gblɔ be: ‘Yosef megali o, eye fifia Simeon hã megali o. Nyemaɖe mɔ be miakplɔ vinye suetɔ Benyamin hã ayii o.’ Gake esi woƒe nuɖuɖua te vɔvɔ la, Yakob na wokplɔ Benyamin ɖe asi yi Egipte be woate ŋu agakpɔ nuɖuɖu.\nAzɔ Yosef kpɔ nɔviaŋutsuawo gbɔna. Dzi dzɔe ŋutɔ be wòkpɔ eyometɔ Benyamin. Le nyateƒe me la, wo dometɔ aɖeke menya be Yosef ye nye ame ŋkuta vevi sia o. Yosef wɔ nane azɔ be wòado fofovia 10 la akpɔ.\nEna eƒe dɔlawo de nuɖuɖu woƒe kotokuawo me taŋ, eye wòna wotsɔ eƒe klosalokplu vevitɔ hã de Benyamin ƒe kotoku me; gake megblɔe na wo o. Esi wo katã wodzo yi ŋgɔ ʋɛ le mɔa dzi la, Yosef dɔ eƒe dɔlawo ɖe wo yome. Esi woxe wo la, dɔlawo gblɔ na wo bena: ‘Nukatae miefi míaƒe aƒetɔ ƒe klosalokplu la?’\nNɔviaŋutsuawo katã gblɔ be: ‘Miefi eƒe kplu o. Ne miekpɔ kplua le mía dometɔ aɖe gbɔ la, mina woawu ame ma.’\nAle dɔlawo tsa le kotokuawo katã me, eye wokpɔ kplu la le Benyamin ƒe kotoku me abe alesi nèkpɔe le afisia ene. Dɔlawo gblɔ bena: ‘Mi ame mamlɛawo miate ŋu adzo ayi, ke Benyamin ya la, míakplɔe adzoe.’ Nukae fofovia 10 la awɔ azɔ?\nWo katã wotrɔ kple Benyamin yi ɖe Yosef ƒeme. Yosef gblɔ na nɔviawo bena: ‘Mi katã miate ŋu atrɔ ayi aƒe, gake edze be Benyamin ya natsi afisia anye kluvi nam.’\nYuda ƒo nu azɔ hegblɔ be: ‘Ne metrɔ yi aƒe ɖevia mele eme o la, fofonye aku, elabena elɔ̃nɛ vevie ŋutɔ. Eyata taflatse, xɔm da ɖe afisia manye wò kluvi, ke na ɖevia ya nayi aƒe.’\nYosef kpɔe be ye nɔviawo trɔ; womeganye ame vlowo kple ŋutasẽlawo o. Na míakpɔ nusi Yosef wɔ azɔ.\nMose I, 42:9-38; 43:1-34; 44:1-34.


Nuwɔwɔwo | Nya Si Biblia Gblɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Igbo Iloko Indonesia Tokunɔgbe Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\nÐe Mawu wɔ anyigba le ŋkeke ade siwo dometɔ ɖe sia ɖe nye gaƒoƒo 24 mea?\nMawu wɔ xexe gbahoo sia, si me míaƒe anyigba hã le la tso gbe aɖe gbe ʋĩ ke “le gɔmedzedzea me” abe ale si 1 Mose 1:1 gblɔe ene. Dzɔdzɔmeŋutinunyala siwo li egbea da asi ɖe edzi be gɔmedzedze li na míaƒe xexea. Le numekuku siwo dzɔdzɔmeŋutinunyalawo wɔ nyitsɔ laa nu la, wowɔ xexea anye ƒe miliɔn akpe 14 aɖewoe nye esia.\nBiblia gblɔ hã be wowɔ nuwo le “ŋkeke” ade me. Ke hã megblɔ be ŋkeke mawo dometɔ ɖe sia ɖe nye gaƒoƒo 24 o. (1 Mose 1:31) Le nyateƒe me la, Biblia zã nya “ŋkeke” wòfia ɣeyiɣi ƒe didime vovovowo. Le kpɔɖeŋu me, eyɔ ɣeyiɣi siwo katã wotsɔ wɔ nuwo be “ŋkeke si Yehowa Mawu wɔ anyigba kple dziƒo.” (1 Mose 2:4, Xexe Yeye Gɔmeɖeɖe) Edze kɔtɛe be “ŋkeke” siwo wotsɔ wɔ nuwo la nye ƒe akpe geɖewo.—Psalmo 90:4.\nNu totro si ame siwo gblɔna be yewoxɔe se be ɖe wowɔ nuwo la fiana la ate ŋu awɔe be màka ɖe Biblia dzi o. Gake ne nya siwo Biblia gblɔ ku ɖe nuwɔwɔwo ŋu nye nyateƒe la, ekema “nunya vavã” si le eme aɖe vi na wò vavã.—Lododowo 3:21.\nÐe Mawu to nɔnɔmetɔtrɔ dzi wɔ nu gbagbewoa?\n“Nu gbagbewo nedo tso anyigba me hamehame.”—1 Mose 1:24.\nMawu mewɔ nu gbagbe siwo ƒe wɔwɔme mede ŋgɔ o hena wonɔ tɔtrɔm vivivi va zu nuwɔwɔ deŋgɔwo o. Ke boŋ, ewɔ lãwo kple ati siwo deŋgɔ “hamehame,” eye wodzina alo “tsena wo tɔ wo tɔwoe.” (1 Mose 1:11, 21, 24) Nenema ko wògadzɔna egbea hãe, eye esia na be nu siwo Mawu wɔ le gɔmedzedzea la ke ƒe “hamehame” koe gayɔ anyigba la dzi.—Psalmo 89:12.\nBiblia mena míenya ale si gbegbe nuwɔwɔ siwo le hatsotso ɖeka me ate ŋu ato vovo tso wo nɔewo gbɔe o. Esia tea ŋu dzɔna ne nuwɔwɔ siwo le hatsotso ɖeka me gake to vovo na wo nɔewo vie la yɔ asi wo nɔewo hedzi nu gbagbe bubu siwo to vovo le nutoa me ƒe nɔnɔmewo ta. Togbɔ be ame aɖewo bua tɔtrɔ siwo ate ŋu ava nuwɔwɔwo me ne wole tɔtrɔm ɖe nutoa me ƒe nɔnɔmewo ŋu be enye nɔnɔmetɔtrɔ hã la, menye nyateƒe o, elabe wometrɔna zua nu gbagbe yeye bubu sã o. Numekuku siwo wowɔ le míaƒe ŋkekea me la ɖo kpe edzi be atiwo kple lãwo metrɔ boo tso ale si wonɔ le blema gbɔ o.\nAle si Biblia ƒo nu tso nu gbagbe “hamehame” siwo wowɔ ŋu wòde pɛpɛpɛ la nana be míegakana ɖe edzi le go bubuwo me. Go siawo dometɔ aɖewoe nye ŋutinyawo kple nyagblɔɖi siwo le eme.\nAfi kae nu si wotsɔ wɔ xexeme gbahoo la tso?\n“Nye asie he dziƒo me.”—Yesaya 45:12.\nMawue nye ŋusẽ si seɖoƒe meli na o la tsoƒe. (Hiob 37:23) Esia ɖe dzesi ŋutɔ elabe dzɔdzɔmeŋutinunyalawo gblɔ be wotea ŋu trɔa ŋusẽ wòzua nu sesẽwo. Biblia gblɔ be Mawu ŋutɔe nye “ŋusẽ” si wotsɔ wɔ xexeme gbahoo sia la Tsoƒe. (Yesaya 40:26) Mawu do ŋugbe be yeazã yeƒe ŋusẽa atsɔ alé yeƒe nuwɔwɔ blibo la ɖe te, elabena Biblia gblɔ tso ɣe, ɣleti kple ɣletiviwo ŋu be: “[Mawu tsɔ] wo ɖo anyi ɖaa tegbee.”—Psalmo 148:3-6.\nƔletiviŋununyala Allan Sandage gblɔ kpɔ be: “Dzɔdzɔmeŋutinunyalawo mate ŋu aɖo nyabiase goglowo ŋu o. Ne ènya bia wo be aleke wòdzɔe be nane va li ne menye nane gbɔe wòtso o mahã la, dzɔdzɔmeŋutinunyalawo megatea ŋu kpɔa nya aɖeke gblɔna o.” Biblia ƒo nu tso ale si xexeme gbahoo sia wɔ va dzɔ ŋu wòwɔ ɖeka kple nu siwo ŋu dzɔdzɔmeŋutinunyalawo ke ɖo. Gake nu si gayi ŋgɔ wu emae nye be Biblia ɖoa nyabiase aɖewo ŋu, siwo ŋu dzɔdzɔmeŋutinunyalawo mate ŋu aɖo o. Nyabiase mawo dometɔ ɖekae nye, Tame kae Mawu ɖo ɖe anyigba la kple amegbetɔwo ŋu? *\n^ mm. 16 Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia ƒe Nufiafia?, ƒe ta 3 me. Yehowa Ðasefowoe tae.\nƉoe Ɖe Amewo Ɖoe Ɖe Amewo Nuwɔwɔwo\nNU SI AKPE ÐE ƑOMEWO ŊU Ale Si Nàwɔ Anɔ Te Ðe Hatiwo Ƒe Nyaƒoɖeamenu Nu\nNU SI BIBLIA GBLƆ Nuwɔwɔwo


“Nu Ka Tae Mawu Wɔ Amegbetɔwo Ðo?” Biblia Me Nyateƒea Ðo Nye Biabiawo Ŋu Ale Gbegbe Be Nye Dzi Dze Eme | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bashkir Bengali Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hungarian Igbo Iloko Indonesian Isoko Italian Japanese Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Luvale Macedonian Malagasy Malayalam Marathi Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nBiblia Me Nyateƒea Ðo Nye Biabiawo Ŋu Ale Gbegbe Be Nye Dzi Dze Eme\nAbe Ale Si Mayli Gündel Gblɔe Ene\nƑE SI ME WODZII: 1987\nDUKƆ SI ME WÒTSO: AZERBAIJAN\nAME SI WÒNYE TSÃ: WOHEE LE MOSLEM KPLE YUDA SUBƆSUBƆ ME\nWodzim le Baku, Azerbaijan. Mí ame evee wodzi, eye nyee nye vi evelia. Fofonye nye Moslemtɔ, eye danye nye Yudatɔ. Dzinyelawo lɔ̃ wo nɔewo eye wometsi tsitre ɖe wo nɔewo be dzixɔsewo ŋu o. Ne Papa le nutsitsidɔ wɔm le Ramadan dzi la, Dada kpea asi ɖe eŋu, eye Papa hã kpea asi ɖe Dada ŋu ne ele Ŋutitotoŋkekenyui la ɖum. Koran, Torah, kple Biblia siaa le mía si le aƒe me.\nMebua ɖokuinye be Moslemtɔe menye. Togbɔ be nyemeke ɖi Mawu ƒe anyinɔnɔ kpɔ o hã, nu aɖewo li siwo gɔme nyemesena o. Mebiaa ɖokuinye be, ‘Nu ka tae Mawu wɔ amegbetɔwo ɖo, eye susu ka tae wòle be ame aɖe nakpe fu le eƒe agbe me katã eye mlɔeba woava wɔ fui le dzo mavɔ me tegbee?’ Esi amewo gblɔna be nu sia nu si dzɔna la nye Mawu ƒe lɔlɔ̃nu la, mebiana be, ‘Ðe amegbetɔwo le na Mawu abe tsitsavi alo fefenu ene wònɔa ka hem na wo hekpɔa dzidzɔ ne wole fu kpema?’\nEsi mexɔ ƒe 12 la, medze gbe si Moslemtɔwo dona ɖa zi atɔ̃ gbe ɖeka, si woyɔna be namaz la dodo ɖa gɔme. Ɣemaɣi lɔƒo la, Papa de nye kple nɔvinyenyɔnua Yudatɔwo ƒe suku. Nu siwo míesrɔ̃na le sukua la dometɔ aɖewoe nye Torah-kɔnuwo kple Hebrigbe. Hafi míadze sukunusɔsrɔ̃wo gɔme gbe sia gbe la, ele be míado gbe ɖa le Yudatɔwo ƒe kɔa nu. Eya ta le ŋdi me la, medoa namaz-gbe ɖa le aƒe me, eye emegbe le ŋkekea me la, mewɔa ɖeka kple Yudatɔwo doa gbe ɖa le suku.\nMedi vevie be ame aɖe naɖo nye biabiawo ŋu eme nakɔ nam nyuie. Mebiaa rabiwo le suku enuenu be: “Nu ka tae Mawu wɔ amegbetɔwo ɖo? Aleke wòbua Fofonye si nye Moslemtɔ lae? Ame nyui aɖe wònye, ke nu ka tae wobunɛ be enye ame makɔmakɔ? Nu ka tae Mawu wɔe ɖo?” Ame ʋɛ aɖewo ɖo nye biabiawo ŋu, gake wo me mekɔ nam o eye womede dzi gbɔ nam hã o.\nNane dzɔ le ƒe 2002 me si na nyemegaxɔ Mawu dzi se kura o. Ðeko míeʋu yi Germany koe nye ema, eye kwasiɖa ɖeka pɛ megbe la, lãmetutudɔ dze fofonye dzi eye woyi ɖi me. Ƒe geɖe enye esia medoa gbe ɖa be nye ƒometɔwo nanɔ dedie ahanɔ lãmesẽ me. Esi meka ɖe edzi be Ŋusẽkatãtɔ la ɖeka pɛ koe kpɔ ŋusẽ ɖe agbe kple ku dzi ta la, meƒoa koko nɛ gbe sia gbe be wòakpɔ fofonye ƒe agbe ta. Mesusui be, ‘Masesẽ na Mawu kura be wòawɔ nye nyɔnuvi sue la ƒe dzimedidiwo dzi nam o.’ Meka ɖe edzi be aɖo to nye kokoƒoƒoawo. Gake ɖeko fofonye ku.\nNye dzi gbã gudugudu le esi wòwɔ nam be Mawu metsɔ ɖeke le eme nam o ta. Mesusui be, ‘Ðewohĩ nyemedoa gbe ɖa le mɔ nyuitɔ nu o loo, alo Mawu meli kura o.’ Gbɔgblɔ bu ɖem eye nyemegatea ŋu doa namaz-gbe ɖa azɔ o. Gɔmesese aɖeke mele subɔsubɔha bubuwo ƒe nufiafiawo me nam o, eya ta meƒo nya ta be Mawu aɖeke meli o.\nƔleti ade megbe la, Yehowa Ðasefowo va míaƒe aƒe me. Esi wònye be míekpɔa ŋudzedze ɖe Kristotɔwo ŋu tututu o ta la, nye kple nɔvinyenyɔnua míeɖoe be míaɖee afia wo bubutɔe be wotra mɔ. Eya ta míebia wo be: “Nu ka tae Kristotɔwo subɔa Yesu, atitsoga, Maria, kple legba bubuwo evɔ Mawu ƒe Se Ewoawo tsi tsitre ɖe nu mawo ŋu?” Ðasefoawo ɖe nu me na mí be wode se na Kristotɔ vavãwo be woatsri legbasubɔsubɔ, eye Mawu ɖeɖe koe wòle be woado gbe ɖa na eye wotsɔ Ŋɔŋlɔawo ɖo kpe nya siawo dzi na mí. Esia na nye nu ku.\nEyome míebia wo be: “Ke Mawuɖekaetɔ̃ ƒe nufiafia ya ɖe? Ne Yesue nye Mawu la, ke susu ka tae wòava nɔ anyigba dzi kaka amegbetɔwo nawui ɖo?” Wogatsɔ Biblia ɖo nya sia hã ŋu heɖe eme be Yesu menye Mawu o, eye mele tasɔsɔ me kplii hã o. Ðasefoawo ɖe eme be susu sia tae yewomexɔ Mawuɖekaetɔ̃ ƒe nufiafiaa dzi se o ɖo. Ðeko nye nu tsi te eye megblɔ na ɖokuinye be, Kristotɔ ka ƒomeviwoe nye esiawo?\nKe hã medi be manya nu si tae amewo kuna kple nu si tae Mawu ɖe mɔ ɖe vɔ̃ɖinyenye ŋu ɖo. Ðasefoawo tsɔ agbalẽ si nye Sidzedze si Kplɔa Ame Yia Agbe Mavɔ Me * fiam; nyati blibowo le eme siwo ɖo nye biabiawo ŋu. Enumake wodze Biblia sɔsrɔ̃ gɔme kplim.\nLe nusɔsrɔ̃ ɖe sia ɖe si míawɔ me la, mekena ɖe Biblia ƒe numeɖeɖe aɖe si ɖoa nye biabiawo ŋu nam la ŋu godoo. Meva nyae be Mawu ƒe ŋkɔe nye Yehowa. (Psalmo 83:19) Eƒe nɔnɔme vevitɔe nye lɔlɔ̃, eye media eɖokui tɔ o. (1 Yohanes 4:8) Nu si ta wòwɔ amegbetɔwo ɖoe nye be yeana woawɔ hã woase agbe ƒe vivi. Meva se egɔme be togbɔ be Mawu ɖe mɔ ɖe nu madzɔmadzɔ wɔwɔ ŋu hã la, elé fui vevie eye eteƒe madidi o, aɖee ɖa tegbee. Mesrɔ̃e hã be Adam kple Xawa ƒe tomaɖomaɖoa ye he fukpekpe va amegbetɔwo dzi. (Romatɔwo 5:12) Míaƒe ame veviwo ƒe ku, abe fofonye ƒe ku ene, hã nye esiawo dometɔ ɖeka. Gake Mawu aɖe nu siwo katã nana míekpea fu la ɖa le xexe yeye si gbɔna kpuie la me. Le xexe yeye ma me la, agbɔ agbe ame siwo ku la.—Dɔwɔwɔwo 24:15.\nBiblia me nyateƒea ɖo nye biabiawo ŋu ale gbegbe be nye dzi dze eme. Agbe gaɖo nye xɔse ŋu eye mexɔe se be Mawu li. Esi meva nya Yehowa Ðasefowo nyuie la, meva kpɔe be nɔviwo ƒe habɔbɔe wonye le xexea me katã. Ðekawɔwɔ kple lɔlɔ̃ si le wo dome la wɔ nuku nam. (Yohanes 13:34, 35) Nu siwo mesrɔ̃ tso Yehowa ŋu ʋãm be masubɔe, eye esia wɔe be metso nya be nye hã mazu Yehowa Ðasefo. Eya ta mexɔ nyɔnyrɔ le January 8, 2005, dzi.\nBiblia ƒe nufiafia siwo me kɔ nyuie la na mele agbe ƒe vivi sem. Numeɖeɖe siwo ŋu kakaɖedzi le, siwo mekpɔ le Mawu ƒe Nyaa me la na nye dzi dze eme ale gbegbe. Eye mɔkpɔkpɔ si su asinye be magava kpɔ fofonye ake le tsitretsitsia me abe ale si Mawu ƒe Nya la do ŋugbee ene la na dzi dzɔam eye esia faa akɔ nam.—Yohanes 5:28, 29.\nƑe ade ye nye esia mía kple srɔ̃nye, Jonathan, si vɔ̃a Mawu la míele dzidzɔ kpɔm le míaƒe srɔ̃ɖeɖe me. Mí ame evea míekpɔe be nyateƒe si ku ɖe Mawu ŋu la me kɔ eye egɔmesese le bɔbɔe, gake enye kesinɔnu si xɔ asi ale gbegbe. Esia ta wòdzɔa dzi na mí be míaƒo nu tso míaƒe xɔse kpakple mɔkpɔkpɔ wɔnuku sia ŋu na ame bubuwo hã. Fifia menyae be Yehowa Ðasefowo menye Kristotɔ “ƒomevi” aɖe abe ale si mesusui tsã ene o, ke boŋ Kristotɔ vavãwoe wonye.\n^ mm. 15 Yehowa Ðasefowoe tae gake womegale etam fifia o.\nJanuary 2015 | Dziɖuɖu Si Mewɔa Nu Fitifiti O\nGBETAKPƆXƆ January 2015 | Dziɖuɖu Si Mewɔa Nu Fitifiti O


GBE BUBU Afrikaans Albanian Amharic Arabic Bengali Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Gujarati Hiligaynon Hindi Hiri Motu Hungarian Igbo Indonesian Isoko Italian Japanese Kannada Korean Latvian Lithuanian Lunda Malagasy Malayalam Marathi Marshallese Mizo Myanmar Nepali Norwegian Oromo Papiamento (Curaçao) Polish Portuguese Punjabi Quechua (Ayacucho) Quechua (Cuzco) Rarotongan Romanian Russian Samoan Sepedi Sesotho (Lesotho) Setswana Sinhala Slovak Slovenian Solomon Islands Pidgin Spanish Swahili Swedish Tagalog Tahitian Telugu Thai Tigrinya Tiv Tsonga Turkish Ukrainian Vietnamese Wallisian\nDZILA siwo tsɔa ɖe le eme na wo viwo la dina be nu nadze edzi na wo, taɖodzinu nanɔ wo si le agbe me, eye woakpɔ dzidzeme. Nenema kee Yehowa, mía Fofo si le dziƒo la, hã dina be ye vi siwo le anyigba dzi la nakpɔ dzidzedze le agbe me. Mɔ siwo dzi wòto ɖe eƒe lɔlɔ̃ fia mí la dometɔ ɖekae nye ale si wòfia ale si míawɔ akpɔ dzidzedze la mí. Le kpɔɖeŋu me, bu nya siwo wògblɔ na Yosua, si woŋlɔ ɖe Yosua 1:6-9 la ŋu kpɔ.\nDe ŋugble le nɔnɔme si me wògblɔ nyaa nɛ le, abe ale si wòdze le ɖusime ene, la ŋu kpɔ. Le Mose ƒe ku megbe la, Yosua ye nye Israel dukɔa, si ƒe xexlẽme ade miliɔn geɖe la, ƒe kplɔla yeyea. Israel viwo nɔ dzadzram ɖo be yewoayi anyigba si ŋugbe Mawu do na wo tɔgbuiwo la dzi. Eya ta Mawu ɖo aɖaŋu aɖewo na Yosua. Ne ewɔ ɖe wo dzi la, akpe ɖe eŋu wòakpɔ dzidzedze. Gake menye Yosua koe aɖaŋuɖoɖo siawo aɖe vi na o. Ne míewɔ ɖe wo dzi la, míawo hã míakpɔ dzidzedze le agbe me.—Romatɔwo 15:4.\nYehowa gblɔ na Yosua be wòalé dzi ɖe ƒo eye wòasẽ ŋu—menye zi ɖeka ko wògblɔ nya ma nɛ o, ke boŋ zi etɔ̃ sɔŋ. (Kpukpui 6, 7, 9) Le nyateƒe me la, ele be dzideƒo nanɔ Yosua si eye wòawɔ kalẽ hafi wòate ŋu akplɔ dukɔa ayi Ŋugbedodonyigba la dzi dzidzedzetɔe. Gake nu kae wòawɔ hafi nɔnɔme nyui siawo nate ŋu asu esi?\nYosua ate ŋu akpɔ dzideƒo kple ŋusẽ tso nya siwo Mawu to eƒe gbɔgbɔa dzi na woŋlɔ ɖi la me. Yehowa gblɔ nɛ be: “[Kpɔ egbɔ be nàlé] se, siwo katã nye dɔla Mose de na wò la me ɖe asi, eye nàwɔ wo dzi.” (Kpukpui 7) Ɣemaɣi la, Biblia gbalẽ ʋɛ siwo woŋlɔ koe anya nɔ Yosua si. * Ke hã, Mawu ƒe Nya la ƒe amesinɔnɔ ɖeɖe dzaa mawɔe be ame nakpɔ dzidzedze o. Eya ta hafi wòaɖe vi na Yosua la, ele be wòaɖe afɔ vevi eve.\nGbã la, ele be Yosua nanɔ Mawu ƒe nya la xlẽm edziedzi wòage ɖe eƒe dzi me. Yehowa gblɔ nɛ be: “[Nàxlẽe kple gbe blewu] zã kple keli.” (Kpukpui 8) Numekugbalẽ aɖe gblɔ tso nya sia ŋu be: “Mawu nɔ se dem na Yosua be wòaɖo ŋku yeƒe Sea dzi, ‘wòaxlẽe wòaɖi’ na eɖokui, ‘wòade ŋugble’ le eŋu, alo ‘anɔ eŋu bum ahanɔ nu si ŋu bum wòle la gblɔm.’” Mawu ƒe nya la xexlẽ kple ŋugbledede le eŋu gbe sia gbe akpe ɖe Yosua ŋu wòakpɔ kuxi ɖe sia ɖe si wòava do goe la gbɔ dzidzedzetɔe.\nEvelia, ele be Yosua nawɔ ɖe nu siwo wòsrɔ̃ tso Mawu ƒe nya la me dzi. Yehowa gblɔ nɛ be: “[Kpɔ egbɔ be] nàlé nu siwo katã woŋlɔ ɖe eme la me ɖe asi, eye nàwɔ wo dzi.” (Kpukpui 8) Yosua ƒe dzidzedzekpɔkpɔ nɔ te ɖe Mawu ƒe lɔlɔ̃nu wɔwɔ dzi. Ðe mɔ bubu aɖe gali wu esia? Mawu ƒe lɔlɔ̃nu kpɔa dzidzedze godoo.—Yesaya 55:10, 11.\nYosua wɔ ɖe Yehowa ƒe aɖaŋuɖoɖoa dzi. Nu si do tso emee nye be, ekpɔ dzidzeme blibo le agbe me eye wòsubɔ Yehowa nuteƒewɔwɔtɔe.—Yosua 23:14; 24:15.\nÐe wò hã èdi be yeakpɔ dzidzedze le agbe me abe Yosua enea? Yehowa di be agbe nadze edzi na wò. Gake ne eƒe Nya, Biblia la, le asiwò hã la, esia ɖeɖe mesɔ gbɔ o. Kristotɔ aɖe si subɔ nuteƒewɔwɔtɔe hena ƒe geɖe la ɖo aɖaŋu be: “Xlẽ Biblia la edziedzi eye nàna eƒe nyawo nage ɖe dzi me na wò.” Ne èxlẽa Mawu ƒe Nya la edziedzi eye nènɔa agbe ɖe nu si nèsrɔ̃ tso eme nu la, ekema wò hã ‘àkpɔ dzidzedze le nu sia nu’ me abe Yosua ke ene.\n^ mm. 7 Nya siwo Mawu to eƒe gbɔgbɔa dzi na woŋlɔ ɖi, siwo anya nɔ Yosua si ɣemaɣie nye Mose ƒe agbalẽ atɔ̃awo, Hiob ƒe agbalẽa, kple psalmo ɖeka alo eve ko.\nƉoe Ɖe Amewo Ɖoe Ɖe Amewo Edi Be Agbe Nadze Edzi Na Mí\nw09 12/1 axa 17